Document ID: 32005R0639

32005R0639
L 107/1
SLUŽBENI LIST EUROPSKE UNIJE
UREDBA VIJEĆA (EZ) br. 639/2005
od 25. travnja 2005.
o uvođenju konačne antidampinške pristojbe na uvoz furfuraldehida podrijetlom iz Narodne Republike Kine nakon revizije nakon isteka mjere u skladu s člankom 11. stavkom 2. Uredbe (EZ) br. 384/96
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1) (dalje u tekstu: Osnovna uredba), a posebno njezin članak 11. stavak 2.,
uzimajući u obzir prijedlog Komisije, nakon savjetovanja sa Savjetodavnim odborom,
budući da:
A. POSTUPAK
1. Mjere na snazi
(1)
U siječnju 1995. Vijeće je Uredbom (EZ) br. 95/95 (2) uvelo konačne antidampinške mjere u obliku posebne pristojbe na uvoz furfuraldehida podrijetlom iz Narodne Republike Kine (dalje u tekstu: NRK). Posebna pristojba iznosi 352 eura po toni. Nakon privremene revizije koja je započela u svibnju 1997. na zahtjev kineskog izvoznika, mjere su Uredbom br. 2722/1999 (3) ostale na snazi za daljnje razdoblje od četiri godine.
2. Pokretanje revizije ispitnog postupka nakon isteka mjere
(2)
Nakon što je u ožujku 2003. objavljena obavijest o skorom isteku antidampinških mjera koje se primijenjuju na uvoz furfuraldehida podrijetlom iz NRK-a (4), Komisija je 19. rujna 2003. zaprimila zahtjev za reviziju u skladu s člankom 11. stavkom 2. Osnovne uredbe.
(3)
Zahtjev je podnijelo trgovačko društvo Furfural Español SA (dalje u tekstu: podnositelj zahtjeva) čija proizvodnja predstavlja veliki dio ukupne proizvodnje furfuraldehida Zajednice, u ovom slučaju više od 25 %. Drugi proizvođač iz Zajednice, Lenzing AG, podržao je zahtjev. Ta dva proizvođača predstavljaju 100 % proizvodnje furfuraldehida u Zajednici. Zahtjev se temeljio na tomu da će istek mjera vjerojatno dovesti do nastavka ili ponavljanja dampinga i štete za industriju Zajednice.
(4)
Nakon što je, nakon savjetovanja sa Savjetodavnim odborom, utvrdila da postoji dostatni dokaz za pokretanje revizije nakon isteka mjere u skladu s člankom 11. stavkom 2. Osnovne uredbe, Komisija je objavila obavijest o početku ispitnog postupka u Službenom listu Europske unije (5).
3. Stranke uključene u ispitni postupak
(5)
Komisija je o pokretanju revizije službeno obavijestila nadležna tijela NRK-a, proizvođače izvoznike iz NRK-a, proizvođače iz Argentine kao predložene analogne zemlje, proizvođače, uvoznike/trgovce i industrijske korisnike iz Zajednice za koje je poznato da se to na njih odnosi. Zainteresiranim stranama bilo je omogućeno da svoja stajališta izraze u pisanom obliku te da zatraže saslušanje u roku određenom u obavijesti o pokretanju postupka.
(6)
Komisija je poslala upitnike svim strankama koje je službeno obavijestila o početku ispitnog postupka, kao i onima koji su upitnik zatražili u roku određenom u obavijesti o pokretanju postupka.
(7)
Upitnik su ispunila dva proizvođača iz Zajednice, jedan uvoznik/trgovac, jedan industrijski korisnik i jedan proizvođač iz Argentine kao analogne zemlje.
(8)
Komisija je zatražila i provjerila sve informacije koje je smatrala potrebnim za utvrđivanje vjerojatnosti nastavka ili ponavljanja dampinga i štete te interesa Zajednice. Posjeti radi provjere obavljeni su u prostorima sljedećih trgovačkih društava:
(a)
Proizvođač u analognoj zemlji
-
Indunor SA, Buenos Aires, Argentina;
(b)
Proizvođač u Zajednici
-
Furfural Español SA, Alcantarilla, Španjolska;
(c)
Nepovezani uvoznik
-
International Furan Chemicals B.V., Rotterdam, Nizozemska.
(9)
Ispitni postupak o vjerojatnosti nastavka ili ponavljanja dampinga i štete proveden je u razdoblju između 1. listopada 2002. i 30. rujna 2003. (RIP ili razdoblje ispitnog postupka). Ispitivanje trendova značajnih za procjenu vjerojatnosti nastavka ili ponavljanja dampinga provedeno je u razdoblju od 1. siječnja 2000. sve do kraja RIP-a (dalje u tekstu: dotično razdoblje).
B. DOTIČNI PROIZVOD I ISTOVJETNI PROIZVOD
1. Dotični proizvod
(10)
Dotični proizvod isti je kao u izvornom ispitnom postupku, tj. furfuraldehid podrijetlom iz NRK-a obuhvaćen oznakom KN 2932 12 00. Furfuraldehid je također poznat kao 2-furaldehid ili furfural.
(11)
Furfuraldehid je svijetložuta tekućina karakteristično oštrog mirisa koja se dobiva preradom različitih vrsta poljoprivrednih otpadaka. Dvije su glavne primjene furfuraldehida: kao selektivno otapalo pri rafiniranju nafte za proizvodnju mazivnih ulja i kao sirovina za preradu u furfuril alkohol koji se upotrebljava za proizvodnju sintetičke smole za ljevaoničke kalupe.
2. Istovjetni proizvod
(12)
Kao i u prethodnim ispitnim postupcima, ovaj je ispitni postupak pokazao da furfuraldehid koji se proizvodi u NRK-u i izvozi u Zajednicu, onaj koji se proizvodi i prodaje na domaćem tržištu analogne zemlje Argentine te furfuraldehid koji u Zajednici proizvode i prodaju proizvođači iz Zajednice imaju ista osnovna fizikalna i kemijska svojstva i iste osnovne uporabe. Stoga se, u smislu članka 1. stavka 4. Osnovne uredbe smatraju istovjetnim proizvodom.
C. VJEROJATNOST NASTAVKA DAMPINGA
(13)
U skladu s člankom 11. stavkom 2. Osnovne uredbe ispitivalo se postoji li trenutačno damping i, ako postoji, bi li se nastavio u slučaju isteka mjera.
1. Uvodne napomene
(14)
Od 24 kineska proizvođača izvoznika navedena u zahtjevu ni jedan nije surađivao u ispitnom postupku i nijedno od tih trgovačkih društava nije pružilo nikakve informacije. S obzirom na nesuradnju kineskih proizvođača izvoznika, niže navedeni nalazi o dampingu morali su se zasnivati na raspoloživim podacima, posebno podacima Eurostata i informacijama dostavljenim u zahtjevu za revizuju. U tom smislu valja napomenuti da Eurostat pokazuje samo uvoz za postupak unutarnje proizvodnje tijekom RIP-a.
2. Analogna zemlja
(15)
Budući da je NRK u gospodarskoj tranziciji, uobičajena vrijednost morala se zasnivati na podacima dobivenim iz neke treće zemlje tržišnoga gospodarstva, u skladu s člankom 2. stavkom 7. točkom (a) Osnovne uredbe.
(16)
Kao i u izvornom ispitnom postupku, u obavijesti o pokretanju postupka Argentina je predložena kao analogna zemlja radi utvrđivanja uobičajene vrijednosti. Nakon objave obavijesti o pokretanju ispitnog postupka nisu zaprimljeni nikakvih komentari o predloženoj analognoj zemlji.
(17)
Jedan proizvođač furfuraldehida iz Argentine surađivao je u ispitnom postupku popunivši upitnik i dopustivši provjeru svojeg odgovora na licu mjesta. Ispitni postupak je pokazao da Argentina ima konkurentno tržište furfuraldehida na kojem su domaći proizvođači zastupljeni s oko 72 %, a ostatak je uvoz iz trećih zemalja. Opseg proizvodnje u Argentini predstavlja više od 60 % opsega kineskog izvoza dotičnog proizvoda u Zajednicu za postupak unutarnje proizvodnje. Argentinsko tržište stoga se smatralo dovoljno reprezentativnim za utvrđivanje uobičajene vrijednosti za NRK.
(18)
Stoga je kao i u izvornom ispitnom postupku zaključeno da Argentina predstavlja prikladnu analognu zemlju u skladu s člankom 2. stavkom 7. točkom (a) Osnovne uredbe.
3. Uobičajena vrijednost
(19)
Sukladno članku 2. stavku 7. točki (a) Osnovne uredbe, uobičajena vrijednost utvrđena je na temelju provjerenih podataka dobivenih od proizvođača iz analogne zemlje koji je surađivao, tj. na temelju plaćene cijene ili cijene koja se treba platiti na argentinskom domaćem tržištu nepovezanim kupcima, budući da je utvrđeno da se ta prodaja obavljala u uobičajenom tijeku trgovine.
(20)
Stoga je uobičajena vrijednost utvrđena kao ponderirana prosječna cijena domaćih prodaja nepovezanim kupcima proizvođača iz Argentine koji je surađivao.
4. Izvozna cijena
(21)
Kako ni jedan od kineskih izvoznika u Zajednicu nije surađivao u ispitnom postupku, izvozne cijene utvrđene su na temelju dostupnih podataka. Kao najprimjerenija osnova za to pokazali su se podaci Eurostata u vezi s uvozom dotičnog proizvoda u Zajednicu. Iako se taj uvoz obavljao u skladu s režimom postupka unutarnje proizvodnje (kineski furfuraldehid dalje je prerađen u furfuril alkohol za izvoz), nema razloga za pretpostavku da se ne može uzeti kao razumna osnova za utvrđivanje izvoznih cijena. Nadalje, posjet radi provjere kod uvoznika koji je surađivao potvrdio je da su podaci Eurostata u skladu s provjerenim podacima. Zbog toga je izvozna cijena utvrđena na temelju podataka Eurostata o kineskom uvozu za postupak unutarnje proizvodnje.
5. Usporedba
(22)
S ciljem osiguravanja primjerene usporedbe između uobičajene vrijednosti i izvozne cijene, a u skladu s člankom 2. stavkom 10. Osnovne uredbe, uzeta su u obzir usklađenja s obzirom na određene razlike u troškovima prijevoza i osiguranja koji su utjecali na cijene i njihovu usporedivost.
6. Dampinška marža
(23)
U skladu s člankom 2. stavkom 11. Osnovne uredbe utvrđena je dampinška marža na temelju usporedbe ponderirane prosječne uobičajene vrijednosti s ponderiranim prosječnim izvoznim cijenama na istoj razini trgovine. Ta usporedba pokazala je postojanje značajnog dampinga. Zapravo, dampinška marža utvrđena tijekom RIP-a veća je od dampinške marže od 62,6 % utvrđene u izvornom ispitnom postupku i u prethodnoj reviziji.
7. Razvoj izvoza u slučaju stavljanja mjera izvan snage
(a) Izvoz
(24)
Ispitni postupak je pokazao da se količina furfuraldehida izvezenog iz NRK-a u Zajednicu za postupak unutarnje proizvodnje znatno povećala između 2000. i RIP-a (vidjeti uvodnu izjavu 33.). Ako se mjere stave izvan snage, s obzirom na znatnu razliku u cijeni između kineskih proizvođača furfuraldehida i proizvođača iz EU-a i na neiskorištene kapacitete koji su objašnjeni u uvodnoj izjavi 26., može se očekivati da će se izvoz iz NRK-a značajnije povećati i izvan postupka unutarnje proizvodnje.
(b) Neiskorišteni kapacitet u NRK-u
(25)
Budući da postoji malo javnih informacija o kineskoj industriji furfuraldehida, sljedeći zaključci temelje se uglavnom na podacima iz zahtjeva za reviziju.
(26)
Prema zahtjevu za reviziju nakon isteka mjere, ukupna kineska proizvodnja furfuraldehida iznosi oko 180 000 tona godišnje, što je više od četiri puta više nego ukupna potrošnja furfuraldehida u Zajednici. Postotak iskorištenosti kineskih kapaciteta je oko 70 %, što znači da u NRK-u postoje neiskorišteni kapaciteti od oko 50 do 60 tisuća tona godišnje, tj. više od ukupne potrošnje u Zajednici. Prema proizvođačima iz Zajednice, kineska proizvodnja neprestano se mijenja u skladu s potrebama. U vezi s tim neka se postrojenja privremeno zatvaraju, da bi se ponovo otvorila kad za to nastupi potreba. Trenutačno navodno djeluje više od 80 postrojenja za furfuraldehid, uglavnom u sjeveroistočnom dijelu NRK-a.
(27)
Stoga, veliki proizvodni kapacitet kojim raspolaže NRK i prilagodljivost što se tiče ponovnog otvaranja postrojenja pokazuju da su proizvođači, u slučaju stavljanja mjera izvan snage, u stanju brzo povećati proizvodnju i usmjeriti je na bilo koje izvozno tržište, uključujući i tržište Zajednice.
(c) Izvoz za postupak unutarnje proizvodnje
(28)
Valja napomenuti da je cjelokupan izvoz dotičnog proizvoda iz NRK-a u Zajednicu tijekom RIP-a bio namijenjen za postupak unutarnje proizvodnje. Kineski furfuraldehid dalje je prerađivan u furfuril alkohol, koji se zatim izvozio. Opravdano je pretpostaviti da bi stavljanje mjera izvan snage moglo prouzročiti ponovni izvoz iz NRK-a u Zajednicu izvan režima postupka unutarnje proizvodnje. Taj dodatni izvoz bi najvjerojatnije također u velikoj mjeri bio dampinški. Trenutačne izvozne cijene u postupku unutarnje proizvodnje ne podliježu antidampinškim pristojbama, jer za takav izvoz očito ne postoje pristojbe. Proizvođači iz Zajednice i kineski izvoznici su se pri prodaji natjecali kao da nema nikakve pristojbe. Stoga se može opravdano pretpostaviti da te cijene također ukazuju na buduće razine cijena ako se mjere stave izvan snage. Osim toga treba napomenuti da su kineske izvozne cijene u okviru postupka unutarnje proizvodnje tijekom RIP bile za 44 % niže od cijena proizvođača iz Zajednice, pa bi tada, čak i ako ne budu niže, još uvijek bile dampinške.
8. Zaključak o vjerojatnosti nastavka dampinga
(29)
S obzirom na to da u NRK-u postoje značajni neiskorišteni proizvodni kapaciteti, a trenutačno NRK izvozi samo u Zajednicu za postupak unutarnje proizvodnje, opravdano je očekivati da bi se u slučaju stavljanja mjera izvan snage dodatni opseg u znatnim količinama usmjerio prema tržištu Zajednice.
(30)
Ispitni je postupak pokazao da se izvoz iz NRK-a još uvijek provodi po dampinškim cijenama te da je dampinška marža tijekom RIP-a bila čak i viša od one utvrđene u prethodnoj reviziji. S obzirom na te okolnosti, razumno je očekivati da će se se damping vjerojatno nastaviti u budućnosti.
D. DEFINICIJA INDUSTRIJE ZAJEDNICE
(31)
Postoje dva proizvođača dotičnog proizvoda u Zajednici. Osim podnositelja zahtjeva, drugi proizvođač iz Zajednice, Lenzing AG (dalje u tekstu: drugi proizvođač iz Zajednice), podupro je zahtjev za reviziju. Tijekom RIP-a ta dva proizvođača predstavljala su 100 % proizvodnje furfuraldehida u Zajednici. Oba trgovačka društva ispunila su upitnike i u potpunosti surađivala u ispitnom postupku. Na toj osnovi ta dva proizvođača iz Zajednice predstavljaju industriju Zajednice u smislu članka 4. stavka 1. i članka 5. stavka 4. Osnovne uredbe. Podaci o učinkovitosti industrije Zajednice, zbog njihove povjerljivosti, dani su samo u obliku indeksa.
E. STANJE NA TRŽIŠTU ZAJEDNICE
1. Potrošnja u Zajednici
Tablica 1.
Potrošnja u Zajednici
2000.
2001.
2002.
RIP
tona
38 699
45 005
38 007
41 513
Indeks
100
116
98
107
Godišnji trend
16
-16
9
(32)
Potrošnja u Zajednici zasnivala se na ukupnom opsegu prodaje u Zajednici od strane industrije Zajednice i uvoza iz NRK-a u okviru postupka unutarnje proizvodnje i uvoza iz ostalih trećih zemalja. Potrošnja furfuraldehida u Zajednici značajno se povećala između 2000. i 2001. godine. 2002. potrošnja furfuraldehida u Zajednici pala je približno na razinu iz 2000. godine. Između 2000. i RIP-a, potrošnja furfuraldehida u Zajednici povećala se za 9 %. Rast potrošnje povezan je s činjenicom da se furfuraldehid također upotrebljava za proizvodnju furfuril alkohola. Proizvodnja i prodaja furfuril alkohola povećala se 2001., ali se značajno smanjila 2002., pa se, kao rezultat toga, smanjila i potrošnja furfuraldehida. Tijekom RIP-a prodaja i proizvodnja furfuril alkohola, kao i potrošnja furfuraldehida, povećali su se.
2. Uvoz iz NRK-a
(a) Opseg, tržišni udio i cijene
(33)
Na temelju podataka koje je pružio Eurostat, uvoz iz NRK-a od 2001. odvijao se isključivo u okviru postupka unutarnje proizvodnje. Ta praksa započela je već 2000. godine, kada je oko 75 % kineskog izvoza bilo namijenjeno postupku unutarnje proizvodnje. Opseg uvoza iz NRK-a tijekom dotičnog razdoblja povećao se s 3 198 tona na 5 167 tona, što predstavlja povećanje od 61,6 % između 2000. i RIP-a. Treba napomenuti da se prodaja furfuril alkohola značajno smanjila 2002. godine. Međutim, nakon toga je uslijedilo povećanje tijekom RIP-a. Tržišni udio uvoza iz Kine tijekom dotičnog razdoblja povećao se s 8,2 % na 12,4 %. Dok se oscilacije u uvozu furfuraldehida iz Kine u izvjesnoj mjeri mogu pripisati oscilacijama u proizvodnji furfuril alkohola, to ipak ne može objasniti ogromno povećanje opsega uvoza, posebno tijekom RIP-a, kao i tržišnog udjela. Prosječna cijena kineskog uvoza pala je sa 648,68 eura po toni 2000. godine na 508,65 eura po toni u RIP-u, što predstavlja smanjenje za 21,6 % tijekom dotičnog razdoblja. Trend povećanog snižavanja cijena može se također jasno uočiti ako se usporede jedinične cijene kineskih proizvođača furfuraldehida i proizvođača iz Zajednice. Na početku dotičnog razdoblja, 2000. godine, kineske cijene bile su 4,4 % niže od cijena proizvođača iz Zajednice. Tijekom RIP-a bile su 44,1 % niže.
Tablica 2.
Uvoz iz NRK-a namijenjen postupku unutarnje proizvodnje
2000.
2001.
2002.
RIP
Opseg, tona
3 198
4 143
2 450
5 167
Indeks
100
130
77
162
Tržišni udio
8,30 %
9,20 %
6,40 %
12,40 %
cijena, EUR/tona
648,68
678,68
540,60
508,65
Indeks
100
104,6
83,3
78,4
3. Gospodarsko stanje industrije Zajednice
(a) Proizvodnja
Tablica 3.
Proizvodnja Zajednice
2000.
2001.
2002.
RIP
Indeks
100
94
87
85
Godišnji trend
-5,8
-7,3
-2,2
(34)
Proizvodnja industrije smanjivala se svake godine tijekom dotičnog razdoblja, a tijekom RIP-a bila je 15 % niža nego 2000. godine. Jedan od proizvođača iz Zajednice prestao je proizvoditi furfuraldehid u jednom od proizvodnih postrojenja 2000. godine.
(b) Proizvodni kapacitet i iskorištenost kapaciteta
Tablica 4.
Kapacitet Zajednice
2000.
2001.
2002.
RIP
Indeks
100
104
100
99
Godišnji trend
3,9
-3,4
-1,2
(35)
Proizvodni kapacitet neznatno se smanjio tijekom dotičnog razdoblja, nakon što se 2001. povećao za 3,9 % u odnosu na 2000. godinu. Prestanak proizvodnje furfuraldehida u jednom proizvodnom postrojenju nije se odrazio na gore navedene brojke, jer trgovačko društvo tu tvornicu i dalje smatra dijelom svog proizvodnog kapaciteta, tj. proizvodnja bi se, u slučaju potrebe, u kratkom roku mogla ponovo pokrenuti.
Tablica 5.
Iskorištenost kapaciteta
2000.
2001.
2002.
RIP
Indeks
100
91
87
86
(36)
Tablica pokazuje da se iskorištenost kapaciteta smanjivala svake godine tijekom dotičnog razdoblja, a tijekom RIP-a bila je za 14 % niža nego 2000. godine.
(c) Prodaja u Zajednici
Tablica 6.
Opseg prodaje
2000.
2001.
2002.
RIP
Indeks
100
96
87
87
Godišnji trend
-4,4
-9,4
0,3
(37)
Prodaja industrije Zajednice nepovezanim kupcima u Zajednici smanjila se za 13 % između 2000. i RIP-a. Taj pad bio je posebno značajan između 2000. i 2002. godine, jer je industrija povećala cijene kako bi nadoknadila značajno povećanje troškova sirovina. Tijekom RIP-a taj je trend zaustavljen, jer je industrija Zajednice snizila cijene kako bi spriječila daljnji pad opsega prodaje.
(d) Cijene
Tablica 7.
Prodajne cijene industrije Zajednice
2000.
2001.
2002.
RIP
Indeks
100
127
135
134
Godišnji trend
27,2
6,0
-0,6
(38)
Prosječne prodajne cijene furfuraldehida povećale su se za 35 % između 2000. i 2002. godine, kad je industrija Zajednice povećanjem prodajnih cijena pokušala nadoknaditi značajno povećanje troškova sirovina.
(e) Tržišni udio
Tablica 8.
Tržišni udio industrije Zajednice
2000.
2001.
2002.
RIP
Indeks
100
82
88
81
(39)
Tržišni udio industrije Zajednice smanjio se za 19 % između 2000. godine i RIP-a. Najveći pad tržišnog udjela industrije Zajednice dogodio se između 2000. i 2001. godine. Potrošnja furfuraldehida u Zajednici značajno se smanjila 2002., uglavnom zbog smanjene proizvodnje furfuril alkohola. Prodaja furfuraldehida industrije Zajednice smanjila se i 2002. Međutim, smanjenje prodaje industrije Zajednice bilo je relativno manje od pada potrošnje furfuraldehida 2002. godine. Stoga se tržišni udio industrije Zajednice povećao 2002. godine. Tijekom RIP-a ponovo se povećala potrošnja furfuraldehida i uvoz iz Kine, dok je prodaja industrije Zajednice ostala približno na istoj razini kao i u prethodnoj godini. Kao rezultat toga tržišni se udio industrije Zajednice smanjio.
(f) Zalihe
Tablica 9.
Zalihe
2000.
2001.
2002.
RIP
Indeks
100
103
128
122
Godišnji trend
3,5
23,3
-4,1
(40)
Tablica pokazuje da su se zalihe industrije Zajednice povećale za 22 % tijekom dotičnog razdoblja. Povećanje zaliha bilo je posebno značajno između 2001. i 2002. godine, kad su se povećale za 24 %. Zalihe su predstavljale 9,4 % opsega prodaje industrije Zajednice u EU-u 2000. godine, ali su narasle na 13,3 % tijekom RIP-a.
(g) Profitabilnost
Tablica 10.
Profitabilnost
2000.
2001.
2002.
RIP
Indeks
100
235
133
146
Godišnji trend
135,1
-43,5
9,3
(41)
Ukupna profitabilnost industrije Zajednice ostala je na relativno dobroj razini tijekom dotičnog razdoblja. Međutim, glavni razlog za to bila je činjenica da je drugi proizvođač iz Zajednice koji je podržao zahtjev pokazao izuzetno visoku profitabilnost tijekom svih razmatranih godina, dok je profitabilnost podnositelja zahtjeva značajno opala (8,2 postotnih bodova) tijekom istog razdoblja. Drugi proizvođač iz Zajednice dobiva furfuraldehid kao nusproizvod pri dobivanju viskoze iz celuloze, dok podnositelj zahtjeva kao glavnu sirovinu pri proizvodnji furfuraldehida koristi ljuske badema. Cijena bademovih ljusaka značajno se povećala između 2000. i 2002. (za 51 %), što je u velikoj mjeri smanjilo profitnu maržu podnositelja zahtjeva, dok su troškovi sirovine drugog proizvođača iz Zajednice tek neznatno narasli. Povećanje prodajnih, općih i administrativnih troškova podnositelja bilo je, izraženo apsolutno, skromno, tj. 5,5 % od 2000. godine do RIP-a. Stoga su pad profitabilnosti uglavnom uzrokovali povećani troškovi sirovina. Pokušaj da se visoki troškovi sirovina nadoknade povećanjem prodajnih cijena furfuraldehida doveo je do smanjenja prodaje.
(h) Novčani tok
Tablica 11.
Novčani tok
2000.
2001.
2002.
RIP
Indeks
100
141
104
107
Godišnji trend
41,1
-26,0
2,5
(42)
Novčani tok slijedio je sličan trend kao i profitabilnost, postigavši značajan rast između 2000. i 2001. godine, ali se pogoršao u narednim godinama. S obzirom na profitabilnost, drugi proizvođač iz Zajednice koji je podržao zahtjev pokazao je tijekom dotičnog razdoblja izuzetno dobar novčani tok, dok je podnositelj zahtjeva u istom razdoblju pokazao jasno pogoršanje novčanog toka (- 42,7 %).
(i) Ulaganja, povrat ulaganja i sposobnost prikupljanja sredstava
Tablica 12.
Ulaganja
2000.
2001.
2002.
RIP
Indeks
100
93
63
98
Godišnji trend
-6,8
-32,8
55,9
(43)
Ulaganja su se značajno smanjila između 2000. i 2002. godine, da bi se povećala tijekom RIP-a, kad je drugi proizvođač iz Zajednice uložio znatna sredstva u proizvodnu liniju celulozne viskoze (furfuraldehid je nusproizvod u proizvodnji celuloze). Ulaganja podnositelja zahtjeva smanjila su se u dotičnom razdoblju za 80 %. Ispitni je postupak pokazao da se operativni povrat ulaganja smanjio u skladu s razvojem profitabilnosti tijekom dotičnog razdoblja.
Tablica 13.
Povrat ulaganja i sposobnost prikupljanja sredstava
2000.
2001.
2002.
RIP
Indeks
100
207
38
34
Godišnji trend
107,4
-81,7
-11,0
(44)
Brojke o povratu ulaganja iz tablice pokazuju samo razvoj kod podnositelja zahtjeva. Tablica pokazuje jasno smanjenje njegovog povrata ulaganja tijekom dotičnog razdoblja. Što se tiče drugog proizvođača iz Zajednice koji je podržao zahtjev, on pripada skupini trgovačkih društava koja se usredotočuju na proizvode različite od furfuraldehida. Furfuraldehid je, zapravo, mali nusproizvod jednog od njegovih glavnih proizvodnih procesa. Društvo stoga nije u mogućnosti izračunati bilo kakav jasan povrat ulaganja za furfuraldehid. Kao posljedica smanjene profitabilnosti i novčanog toka, sposobnost podnositelja zahtjeva za prikupljanje sredstava znatno je umanjena tijekom razmatranog razdoblja. To smanjenje jasno se očituje u njegovim ulaganjima, koja su tijekom dotičnog razdoblja zabilježila pad od 80 %.
(j) Zaposlenost, produktivnost i plaće
Tablica 14.
Zaposlenost
2000.
2001.
2002.
RIP
Indeks
100
75
84
82
Godišnji trend
-25,0
12,1
-2,7
(45)
Tablica pokazuje da se zaposlenost smanjila za 18 % tijekom dotičnog razdoblja. Smanjivanje zaposlenosti u 2000./2001. godini odražava prestanak proizvodnje furfuraldehida u jednom proizvodnom postrojenju.
(46)
Produktivnost se, kao što pokazuje sljedeća tablica, tijekom dotičnog razdoblja povećala za 4 %:
Tablica 15.
Produktivnost
2000.
2001.
2002.
RIP
Indeks
100
126
104
104
Godišnji trend
25,6
-17,4
0,5
(47)
Tijekom dotičnog razdoblja prosječne plaće zaposlenih u industriji Zajednice povećale su se za 6 %, što je manje od prosječne stope inflacije u Zajednici:
Tablica 16.
Plaće
2000.
2001.
2002.
RIP
Indeks
100
99
97
106
Godišnji trend
-0,8
-1,9
8,7
(k) Opseg dampinške marže i učinci prošlog dampinga ili subvencioniranja
(48)
Budući da se damping nastavio na razinama sličnim, ako ne i višim od onih utvrđenih u prethodnim ispitnim postupcima (vidjeti uvodnu izjavu 1.), učinak na stanje industrije Zajednice opsega stvarne dampinške marže ne može se smatrati drukčijim od onog utvrđenog tijekom prethodnih ispitnih postupaka.
(l) Rast
(49)
Dok se potrošnja u Zajednici tijekom dotičnog razdoblja povećala za 7 %, proizvodnja, opseg prodaje i tržišni udio industrije Zajednice tijekom istog razdoblja smanjili su se. U isto vrijeme, opseg i tržišni udio uvoza iz Kine znatno su se povećali. To je značilo da industrija Zajednice nije u potpunosti iskoristila rast tržišta u dotičnom razdoblju.
4. Učinak drugih čimbenika
(a) Cijene sirovina
(50)
Značajan rast cijena sirovina koje je podnositelj zahtjeva koristio 2001. i 2002. godine prirodno je proizveo negativne učinke na njegovu profitabilnost u tim godinama. Međutim, stanje se promijenilo tijekom RIP-a, kad su se cijene sirovina smanjile. Stoga, iako su oscilacije cijena sirovina mogle utjecati na neizvjesno stanje industrije Zajednice tijekom dotičnog razdoblja, nisu bile toliko značajne da bi izazvale bilo kakvu štetu tijekom RIP-a.
(b) Izvozna djelatnost Zajednice
(51)
Prema podacima Eurostata, ukupni izvoz iz Zajednice tijekom dotičnog razdoblja bio je beznačajan, tj. jednu do dvije tone godišnje. Stoga izvozna djelatnost industrije Zajednice nije mogla doprinijeti nikakvoj šteti koja je nastala tijekom dotičnog razdoblja.
(c) Opseg uvoza i cijene iz ostalih trećih zemalja
(52)
Prema podacima Eurostata, opseg uvoza furfuraldehida u Zajednicu iz zemalja osim NRK-a, zajedno s prosječnim cijenama, razvijao se kako slijedi:
Tablica 17.
Uvoz u Zajednicu iz ostalih trećih zemalja (opseg)
(tone)
2000.
2001.
2002.
RIP
Tajland
167
551
1 481
888
Slovenija
1 227
1 290
1 204
1410
Južna Afrika
4 183
7 852
2 601
3 706
Dominikanska Republika
24 017
25 509
25 157
25 213
Ukupno
29 594
35 202
30 443
31 217
Tablica 18.
Uvoz u Zajednicu iz ostalih trećih zemalja (prosječna cijena)
(EUR/t)
2000.
2001.
2002.
RIP
Tajland
2 150
1 849
5 271
635
Slovenija
694
618
647
635
Južna Afrika
1 158
1 558
543
832
Dominikanska Republika
543
1 235
541
452
Prosjek
645
1 294
775
510
(53)
Opseg uvoza furfuraldehida iz svih trećih zemalja osim NRK-a tijekom dotičnog razdoblja ostao je relativno stabilan, osim 2001. godine kad se uvoz iz Južne Afrike, a posebno iz Dominikanske Republike, povećao zbog povećane potrošnje furfuraldehida u proizvodnji furfuril alkohola. Treba napomenuti da je, kao i u izvornom ispitnom postupku, uvoz iz Dominikanske Republike u cijelosti predstavljao pošiljke iz društva majke svojem europskom društvu-kćeri namijenjene proizvodnji furfuril alkohola. Stoga su cijene koje su se koristile u tim transakcijama transferne cijene između povezanih trgovačkih društava i ne mogu odražavati stvarne tržišne cijene. Primjećuje se da se furfuraldehid iz Dominikanske Republike ne može nabaviti na slobodnom tržištu Zajednice. Prema tome, nije bilo nikakvih naznaka da je taj uvoz pridonio neizvjesnom stanju industrije Zajednice. Uvoz iz Južne Afrike, druge najveće zemlje izvoznice, smanjio se tijekom dotičnog razdoblja za 11 %. Tijekom RIP-a, prosječne uvozne cijene iz svih trećih zemalja uz izuzetak Dominikanske Republike bile su znatno više nego uvozne cijene iz Kine u okviru postupka unutarnje proizvodnje. Zbog toga je zaključeno da, iako je uvoz iz drugih zemalja mogao doprinijeti neizvjesnom stanju industrije Zajednice, njegov opseg i cijene bili su takvi da se njihov učinak ne može smatrati značajnim.
5. Zaključak o stanju industrije Zajednice
(54)
Nakon uvođenja antidampinških mjera stanje industrije Zajednice stabiliziralo se, ali je i dalje osjetljivo. Proizvodnja, proizvodni kapacitet i prodaja su se smanjili, kao i prodajne cijene i tržišni udio industrije Zajednice. Ulaganja, povrat ulaganja i zaposlenost također su se smanjili, dok su se zalihe povećale, posebno između 2001. i 2002. godine, u skladu sa smanjenom prodajom i tržišnim udjelom. Profitabilnost i novčani tok u prosjeku su se poboljšali tijekom dotičnog razdoblja, ali su u padu od 2001. Pokazatelji štete ne ukazuju, stoga, na to da se može zaključiti da postoji jasna slika o šteti. Također, treba naglasiti da se stanje dvaju proizvođača iz Zajednice znatno razlikuje te da je podnositelj zahtjeva u puno neizvjesnijem položaju od drugog proizvođača iz Zajednice koji podupire zahtjev. Onom prijašnjem proizvođaču, djelomičnu štetu mogle su nanijeti cijene sirovina. Pod takvim okolnostima, a posebno zbog činjenice da se izvoz iz Kine vršio isključivo u okviru postupka unutarnje proizvodnje, nije se moglo utvrditi hoće li se šteta zbog dampinškog uvoza nastaviti. Stoga se ispitivala vjerojatnost ponavljanja štete u slučaju isteka mjera.
F. VJEROJATNOST PONAVLJANJA ŠTETE
(55)
Podsjeća se da je u uvodnim izjavama 29. i 30. zaključeno da bi istek mjera vjerojatno doveo do značajnog povećanja dampinškog izvoza iz NRK-a u Zajednicu.
(56)
Opseg dampinškog uvoza u okviru postupka unutarnje proizvodnje doista se znatno povećao tijekom dotičnog razdoblja. Kao što je gore naglašeno, vjerojatno je da će se bez mjera na snazi na tržište Zajednice poslati još veće količine i to po vrlo niskim cijenama, znatno nižim od cijena industrije Zajednice. Trenutačno je razlika u cijeni uvezenog kineskog proizvoda i onog proizvedenog od strane industrije Zajednice veća od 40 %.
(57)
Kao što je opisano u uvodnoj izjavi 26., procjenjuje se da je slobodni kapacitet u Kini dovoljan za podmirivanje cjelokupne potražnje za furfuraldehidom u Zajednici. Ako bi se dopustio istek postojećih mjera, postoji stvarna opasnost da bi znatni dio neiskorištenog proizvodnog kapaciteta u Kini bio iskorišten da se preplavi tržište Zajednice furfuraldehidom. Čini se da nema drugih raspoloživih tržišta koja bi apsorbirala kineske kapacitete.
(58)
Razmatrajući učinak tog dodatnog uvoza po niskim cijenama na stanje industrije Zajednice, treba primijetiti da bi iznenadan dolazak velike količine dampinškog uvoza izazvao trenutačan i značajan pad cijena na tržištu Zajednice, jer bi industrija Zajednice vjerojatno prvo pokušala zadržati svoj tržišni udio i proizvodnju. To bi smanjilo profitabilnost industrije Zajednice i izložilo je gubicima. Jasno je da bi pri takvom scenariju proizvođači iz Zajednice pretrpjeli materijalnu štetu prouzrokovanu dampinškim uvozom i čak bili u opasnosti da zbog toga ne prežive to stanje.
(59)
Na temelju gore navedenog, zaključeno je da bi stavljanje mjera izvan snage vrlo vjerojatno dovelo do ponavljanja štete zbog dampinškog izvoza iz Kine.
G. INTERES ZAJEDNICE
1. Uvodna napomena
(60)
Sukladno članku 21. Osnovne uredbe, razmatralo se bi li produženje postojećih antidampinških mjera bilo u suprotnosti s interesom Zajednice kao cjeline. Utvrđivanje interesa Zajednice temeljilo se na procjeni svih različitih uključenih interesa tj. interesa industrije Zajednice, uvoznika/trgovaca kao i korisnika i dobavljača dotičnog proizvoda.
(61)
Treba podsjetiti da se usvajanje mjera u prethodnim ispitnim postupcima nije smatralo u suprotnosti s interesom Zajednice. Osim toga, sadašnji ispitni postupak je revizija nakon isteka mjere, tako da analizira stanje u kojem su antidampinške mjere na snazi.
(62)
Na toj osnovi ispitivalo se postoje li, unatoč zaključku o tome da postoji vjerojatnost nastavka dampinga i ponavljanja štete, uvjerljivi razlozi koji bi doveli do zaključka da u ovom posebnom slučaju nastavak provedbe mjera nije u interesu Zajednice.
2. Interes industrije Zajednice
(63)
Utvrđeno je da je industrija Zajednice održiva i sposobna se prilagoditi promjenljivim uvjetima na tržištu. To se posebno potvrdilo pozitivnim razvojem i stabilizacijom njezinog stanja, kad je nakon uvođenja antidampinških mjera na uvoz podrijetlom iz NRK-a ponovo uspostavljena učinkovita konkurentnost. Industrija Zajednice trebala bi i dalje biti sposobna svojim prodajnim cijenama nadomjestiti bilo kakvo povećanje cijena sirovina. Međutim, može se zaključiti da bi se bez nastavka antidampinških mjera njezino stanje vjerojatno teško pogoršalo, pri čemu bi vrlo vjerojatno došlo do novih zatvaranja postrojenja.
3. Interes nepovezanih uvoznika/trgovaca
(64)
Komisija je poslala upitnike sedmorici nepovezanih uvoznika/trgovaca. Samo je jedan uvoznik surađivao u ispitnom postupku. U odgovoru na upitnik uvoznik/trgovac objasnio je da bi uklanjanje mjera povećalo njegov izbor dobavljača, jer bi tako također mogao prodavati kineski furfuraldehid na tržištu Zajednice. Antidampinškim mjerama nije cilj spriječiti uvoz iz Kine, već osigurati da se on ne odvija po štetnim dampinškim cijenama. Povrh toga, postoje ostali izvori nabave na tržištu. Nadalje, treba napomenuti da nastavak mjera ne bi imao značajniji učinak na poslovanje dotičnog uvoznika/trgovca, jer je u svakoj godini u dotičnom razdoblju ostvarivao dobit.
(65)
S obzirom na nizak stupanj suradnje uvoznika i trgovaca iz Zajednice i komentare zaprimljene od uvoznika/trgovca koji je surađivao, zaključeno je da mjere na snazi ne utječu negativno na uvoznike i/ili trgovce te da bi stoga nastavak mjera za njih imao jednake posljedice.
4. Interes korisnika
(66)
Komisija je odaslala upitnike 16-orici industrijskih korisnika furfuraldehida. Samo je jedan korisnik surađivao u ispitnom postupku. U svom odgovoru na upitnik to trgovačko društvo je objasnilo da većinu furfuraldehida koji društvo koristi kao sirovinu za proizvodnju furfuril alkohola nabavlja od svog matičnog društva koje se nalazi u Dominikanskoj Republici. Jedino u slučaju nedostatnih količina ove nabave društvo bi bilo prisiljeno potražiti druge dobavljače. Kako navodi društvo, za pokrivanje neodostatnih količina nabave njegov prvi izbor bili bi postojeći proizvođači iz Zajednice.
(67)
S obzirom na nizak postotak odgovora na poslane upitnike i komentare jedinog korisnika koji je surađivao, zaključeno je da nastavak mjera ne bi imao značajne posljedice na korisnike.
5. Aspekti tržišnog natjecanja
(68)
Primjećuje se da se osim proizvođača iz Zajednice, na tržištu Zajednice natječu i proizvodi uvezeni iz Tajlanda, Slovenije (koja tada još nije bila članica Europske zajednice), Južne Afrike i Dominikanske Republike. U slučaju ukidanja postojećih mjera najvjerojatnije ne bi došlo do poboljšanja stanja tržišnog natjecanja na tržištu Zajednice. Nasuprot tomu, postojala bi opasnost da se iz njega, barem djelomice, uklone proizvođači iz Zajednice, jer bi imali vrlo velikih poteškoća u poslovanju s trenutačnim razinama cijena kineskog furfuraldehida. Drugim dobavljačima vjerojatno bi bilo jednako teško natjecati se s kineskim proizvodom. Stoga ne postoje nikakve naznake da bi nastavak mjera imao negativni učinak na stanje tržišnog natjecanja na tržištu Zajednice.
6. Zaključak o interesu Zajednice
(69)
S obzirom na gore navedeno, zaključeno je da ne postoje uvjerljivi razlozi s obzirom na interes Zajednice protiv produženja antidampinških mjera.
H. ZAVRŠNA ODREDBA
(70)
Sve zainteresirane strane bile su obaviještene o bitnim činjenicama i razmatranjima na temelju kojih se namjeravalo predložiti zadržavanje postojećih antidampinških pristojbi na uvoz furfuraldehida podrijetlom iz NRK-a. Nakon ove objave podataka, u roku predviđenom za pritužbe, nije zaprimljen nikakav komentar koji bi utjecao na izmjenu zaključaka.
(71)
Iz gore navedenog slijedi da bi se trebale zadržati antidampinške mjere trenutačno na snazi na uvoz furfuraldehida podrijetlom iz NRK-a, tj. posebna pristojba od 352 eura po toni,
DONIJELO JE OVU UREDBU:
Članak 1.
1. Uvodi se konačna antidampinška pristojba na uvoz 2-furaldehida (također poznatog kao furfuraldehid ili furfural) obuhvaćenog oznakom KN 2932 12 00 podrijetlom iz Narodne Republike Kine.
2. Iznos pristojbe koja se primjenjuje je 352 eura po toni.
3. U slučaju da je roba oštećena prije ulaska u slobodan promet i da se zato cijena koju su kupci platili ili je trebaju platiti za određivanje carinske vrijednosti podjednako raspodijeli u skladu s člankom 145. Uredbe Komisije (EEZ) br. 2454/93 (6), antidampinška pristojba, izračunana na temelju stavka 2., smanjuje se za postotak koji odgovara raspodjeli cijene koju su kupci platili ili je trebaju platiti.
4. Osim ako je drukčije određeno, primjenjuju se odredbe na snazi koje se odnose na carinska davanja.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 25. travnja 2005.

Labels: 1
4
18